CELEX: 32014R0592
Language: lt
Date: 2014-06-03 00:00:00
Title: 2014 m. birželio 3 d. Komisijos reglamentas (ES) Nr. 592/2014, kuriuo dėl šalutinių gyvūninių produktų ir jų gaminių naudojimo kurui deginimo įmonėse iš dalies keičiamas Reglamentas (ES) Nr. 142/2011  Tekstas svarbus EEE

4.6.2014   
            
            
               LT
            
            
               Europos Sąjungos oficialusis leidinys
            
            
               L 165/33
            
         KOMISIJOS REGLAMENTAS (ES) Nr. 592/2014
   2014 m. birželio 3 d.
   kuriuo dėl šalutinių gyvūninių produktų ir jų gaminių naudojimo kurui deginimo įmonėse iš dalies keičiamas Reglamentas (ES) Nr. 142/2011
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės ir panaikinamas Reglamentas (EB) Nr. 1774/2002 (Šalutinių gyvūninių produktų reglamentas) (1), ypač į jo 15 straipsnio 1 dalies d ir e punktus, 15 straipsnio 1 dalies antrą pastraipą, 27 straipsnio pirmos dalies h ir i punktus, 27 straipsnio antrą pastraipą ir 45 straipsnio 4 dalies antrą pastraipą,
   kadangi:
   
               (1)
            
            
               Reglamente (EB) Nr. 1069/2009 nustatytos šalutiniams gyvūniniams produktams ir jų gaminiams taikomos visuomenės ir gyvūnų sveikatos apsaugos taisyklės siekiant išvengti šių produktų keliamos rizikos visuomenės ir gyvūnų sveikatai arba ją kuo labiau sumažinti. Jame tie produktai pagal susijusią riziką skirstomi į konkrečias kategorijas ir numatomi reikalavimai dėl jų saugaus naudojimo ir šalinimo;
            
         
               (2)
            
            
               Komisijos reglamentu (ES) Nr. 142/2011 (2) nustatytos Reglamento (EB) Nr. 1069/2009 įgyvendinimo taisykles, įskaitant taisykles dėl mėšlo naudojimo ir naikinimo;
            
         
               (3)
            
            
               naminių paukščių mėšlo gamyba yra neatsiejama nuo naminių paukščių veisimo ir auginimo ūkiuose; toks iš anksto neapdorotas mėšlas gali būti naudojamas vietoje kaip deginimui skirtas kuras, jeigu paisoma atitinkamų aplinkos ir sveikatos apsaugos reikalavimų ir jei jį taip specialiai panaudojus nebus neigiamo poveikio aplinkai arba žmonių sveikatai;
            
         
               (4)
            
            
               deginimo įmonės, naudodamos kurui naminių paukščių mėšlą, privalo imtis galimam užkratui paplisti neleidžiančių higienos priemonių. Tarp jų turi būti priemonių, kurių tikslas – apdoroti nuotekas, atsiradusias naminių paukščių mėšlo laikymo vietose;
            
         
               (5)
            
            
               naminių paukščių mėšlo degimo produktuose, visų pirma pelenuose, yra daug mineralų, kurie gali būti surinkti ir panaudoti mineralinių trąšų gamybai, ir dėl tų mineralų šiuo metu Komisija rengia Sąjungos teisės aktus. Todėl tikslinga numatyti galimybę degimo produktus panaudoti, o ne pašalinti kaip atliekas;
            
         
               (6)
            
            
               šiuo metu Komisijai tebuvo pateikti išsamūs įrodymai, kad yra sukurta naminių paukščių mėšlo kaip kuro deginimo ūkiuose technologija, nedaranti neigiamo poveikio aplinkai arba žmonių sveikatai. Tuo atveju, jei Komisijai būtų pateikta įrodymų, kad kurui būtų galima naudoti kitų rūšių mėšlą, užtikrinant lygiavertę sveikatos ir aplinkos apsaugą, atitinkamai galėtų būti peržiūrėtos susijusios Reglamento (ES) Nr. 142/2011 nuostatos;
            
         
               (7)
            
            
               siekiant užtikrinti, kad naminių paukščių mėšlas būtų toliau teisėtai naudojamas kaip kuras deginimo įmonėse, reikėtų nustatyti papildomus, su šia specialia naudojimo paskirtimi susijusius aplinkos ir sveikatos apsaugos reikalavimus, kad būtų išvengta neigiamo poveikio aplinkai arba žmonių sveikatai;
            
         
               (8)
            
            
               suderinus reikalavimus, kurie visapusiškai reglamentuotų rizikos žmonių ir gyvūnų sveikatai bei aplinkai, susijusios su mėšlo naudojimo kurui ūkiuose esančiose deginimo įmonėse, kontrolę, taip pat būtų galima lengviau plėtoti technologijas, skirtas deginimo įmonėms, kurios kaip tvarų kuro šaltinį ūkiuose naudoja naminių paukščių mėšlą;
            
         
               (9)
            
            
               todėl tikslinga iš dalies pakeisti Reglamento (ES) Nr. 142/2011 6 straipsnį, siekiant nustatyti papildomus reikalavimus dėl šalutinių gyvūninių produktų ir jų gaminių naudojimo kurui deginimo įmonėse;
            
         
               (10)
            
            
               kompetentinga institucija turėtų tikrinti, ar operatoriai laikosi tam tikrų šiame reglamente nurodytų aplinkos kokybės standartų, arba turėtų pavesti tai atlikti jos vardu;
            
         
               (11)
            
            
               terminiams boileriams taikomi perdirbimo standartai, aprašyti Reglamento (ES) Nr. 142/2011 IV priedo IV skyriaus 2 skirsnio F punkte, buvo patvirtinti kaip alternatyvus metodas pagal Reglamento (EB) Nr. 1069/2009 20 straipsnį. Padarius reikiamus šių standartų pakeitimus, juos galima taikyti ir gyvūninių riebalų kaip degalų deginimui stacionariuose vidaus degimo varikliuose;
            
         
               (12)
            
            
               todėl reikėtų atitinkamai iš dalies pakeisti Reglamento (ES) Nr. 142/2011 III priedą,
            
         
               (13)
            
            
               Siekiant taikyti šį reglamentą, būtina nustatyti oficialiosios gyvūninių riebalų ir naminių paukščių mėšlo kaip kuro deginimo kontrolės reikalavimus; todėl reikėtų atitinkamai iš dalies pakeisti Reglamento (ES) Nr. 142/2011 XVI priedą;
            
         
               (14)
            
            
               šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę ir nei Europos Parlamentas, nei Taryba joms neprieštarauja,
            
         PRIĖMĖ ŠĮ REGLAMENTĄ:
   1 straipsnis
   Reglamentas (ES) Nr. 142/2011 iš dalies keičiamas taip:
   
               1)
            
            
               6 straipsnis iš dalies keičiamas taip:
               
                           a)
                        
                        
                           6 straipsnio pavadinimas pakeičiamas taip:
                           „6 straipsnis
                           Naikinimas deginant, naikinimas arba perdirbimas deginant bendrai su kitomis medžiagomis ir panaudojimas kurui“;
                        
                     
                           b)
                        
                        
                           pridedamos šios dalys:
                           „6.   Operatoriai užtikrina, kad jų kontroliuojamos įmonės, kuriose kurui naudojami šalutiniai gyvūniniai produktai arba jų gaminiai, išskyrus nurodytąsias IV priedo IV skyriaus 2 skirsnyje, laikytųsi atitinkamai III priedo IV ir V skyriuose nustatytų bendrųjų sąlygų ir konkrečių reikalavimų ir būtų patvirtintos kompetentingos institucijos, vadovaujantis Reglamento (EB) Nr. 1069/2009 24 straipsnio 1 dalis d punktu.
                           7.   Kompetentinga institucija 6 dalyje nurodytas deginimo įmones, galinčias naudoti kurui šalutinius gyvūninius produktus ir jų gaminius, patvirtina tik tuo atveju, jeigu:
                           
                                       a)
                                    
                                    
                                       deginimo įmonėms taikomas III priedo V skyrius;
                                    
                                 
                                       b)
                                    
                                    
                                       deginimo įmonės atitinka visas susijusias bendrąsias sąlygas ir konkrečius reikalavimus, pateiktus šio reglamento III priedo IV ir V skyriuose;
                                    
                                 
                                       c)
                                    
                                    
                                       yra numatyta administracinė tvarka, kuria būtų užtikrinama, kad deginimo įmonių patvirtinimo reikalavimai būtų kasmet tikrinami;
                                    
                                 8.   Naudojant naminių paukščių mėšlą kurui, kaip nurodyta III priedo V skyriuje, be nurodytųjų šio straipsnio 7 dalyje taikomos dar ir šios taisyklės:
                           
                                       a)
                                    
                                    
                                       kompetentingai institucijai pagal Reglamento (EB) Nr. 1069/2009 24 straipsnio 1 dalies d punktą operatoriaus pateiktoje patvirtinimo paraiškoje turi būti pateikti valstybės narės kompetentingos institucijos arba jos įgaliotos specialios kompetencijos turinčios organizacijos patvirtinti įrodymai, kad deginimo įmonė, kurioje naminių paukščių mėšlas naudojamas kurui, visiškai laikosi išmetamųjų teršalų ribinių verčių ir stebėsenos reikalavimus, nustatytus III priedo V skyriaus B skirsnio 4 punkte;
                                    
                                 
                                       b)
                                    
                                    
                                       Reglamento (EB) Nr. 1069/2009 44 straipsnyje numatyta tvirtinimo procedūra turi būti užbaigta tik tada, kai per pirmus šešis deginimo įmonės veiklos mėnesius kompetentinga institucija arba jos įgaliota specialios kompetencijos turinti organizacija iš eilės atlieka bent du patikrinimus, kurių vienas turi būti atliktas be įspėjimo, įskaitant reikiamus temperatūros ir išmetamųjų teršalų matavimus. Po to, kai minėtų patikrinimų rezultatai patvirtina, kaip III priedo V skyriaus B skirsnio 4 dalyje nustatytų parametrų yra laikomasi, gali būti suteiktas visapusiškas patvirtinimas.“
                                    
                                 
                     
         
               2)
            
            
               III ir XVI priedai iš dalies keičiami pagal šio reglamento priedą.
            
         2 straipsnis
   Pereinamuoju dvejų metų laikotarpiu po 3 straipsnio pirmoje pastraipoje nurodytos datos valstybės narės gali suteikti pagal nacionalinius teisės aktus patvirtintoms deginimo įmonėms, kurui naudojančioms lydytus riebalus arba naminių paukščių mėšlą, leidimą užsiimti šia veikla.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2014 m. liepos 15 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. birželio 3 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 300, 2009 11 14, p. 1.
   
      (2)  2011 m. vasario 25 d. Komisijos reglamentas (ES) Nr. 142/2011, kuriuo įgyvendinami Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės, ir Tarybos direktyva 97/78/EB dėl tam tikrų mėginių ir priemonių, kuriems netaikomi veterinariniai tikrinimai pasienyje pagal tą direktyvą (OL L 54, 2011 2 26, p. 1).
   
      PRIEDAS
      Reglamento (ES) Nr. 142/2011 III ir XVI priedai iš dalies keičiami taip:
      
                  1)
               
               
                  III priedas iš dalies keičiamas taip:
                  
                              a)
                           
                           
                              III priedo pavadinimas pakeičiamas taip:
                              „III PRIEDAS
                              
                                 NAIKINIMAS, PERDIRBIMAS IR PANAUDOJIMAS KURUI“;
                              
                           
                        
                              b)
                           
                           
                              pridedami šie IV ir V skyriai:
                              „IV SKYRIUS
                              
                                 ŠALUTINIŲ GYVŪNINIŲ PRODUKTŲ IR JŲ GAMINIŲ PANAUDOJIMO KURUI BENDRIEJI REIKALAVIMAI
                              
                              
                                 1 skirsnis
                              
                              
                                 Šalutinių gyvūninių produktų ir jų gaminių kaip kuro deginimo bendrieji reikalavimai
                              
                              
                                       
                                          1.
                                       
                                       
                                          6 straipsnio 6 dalyje nurodytų deginimo įmonių įrenginių operatoriai turi užtikrinti, kad jų kontroliuojamose deginimo įmonėse būtų paisoma šių sąlygų:
                                          
                                                      a)
                                                   
                                                   
                                                      kūrenti skirti gyvūniniai šalutiniai produktai ir jų gaminiai pagal šią paskirtį turi būti panaudoti kuo greičiau arba saugiai saugomi, kol bus panaudoti;
                                                   
                                                
                                                      b)
                                                   
                                                   
                                                      deginimo įmonėse privalo būti numatyti atitinkami būdai, kuriais užtikrinama, kad talpyklos ir transporto priemonės būtų valomos ir dezinfekuojamos jų patalpose tam tikslui skirtoje vietoje, kurioje įmanoma surinkti ir pašalinti nuotekas pagal Sąjungos teisės aktus, siekiant išvengti aplinkos užteršimo pavojaus;
                                                      Nukrypstant nuo pirmoje pastraipoje nustatytų reikalavimų, talpyklos ir lydytiems riebalams vežti naudojamos transporto priemonės gali būti valomos ir dezinfekuojamos krovos įmonėje ar bet kurioje kitoje pagal Reglamentą (EB) Nr. 1069/2009 patvirtintoje ar įregistruotoje įmonėje.
                                                   
                                                
                                                      c)
                                                   
                                                   
                                                      deginimo įmonės turi būti ant gerai nusausinto tvirto pagrindo;
                                                   
                                                
                                                      d)
                                                   
                                                   
                                                      deginimo įmonėse turi būti numatytos tinkamos apsaugos priemonės nuo kenkėjų. Tuo tikslu turi būti naudojama dokumentais patvirtinta kovos su kenkėjais programa;
                                                   
                                                
                                                      e)
                                                   
                                                   
                                                      darbuotojams turi būti sudarytos sąlygos naudotis tinkama asmens higienos įranga, pvz., tualetais, persirengimo patalpomis ir prireikus praustuvais, siekiant apsaugoti ūkinių gyvūnų ar pašaro tvarkymo įrangą nuo pavojaus ją užkrėsti;
                                                   
                                                
                                                      f)
                                                   
                                                   
                                                      turi būti nustatyta ir dokumentais patvirtinta visų deginimo įmonės vietų valymo ir dezinfekavimo tvarka. Valymui turi būti naudojama tinkama įranga ir valikliai;
                                                   
                                                
                                                      g)
                                                   
                                                   
                                                      tikrinant, kaip paisoma higienos reikalavimų, turi būti reguliariai tikrinama aplinka ir įranga. Tikrinimo grafikai ir rezultatai turi būti patvirtinti dokumentais ir saugomi ne trumpiau kaip dvejus metus;
                                                   
                                                
                                                      h)
                                                   
                                                   
                                                      kai lydyti riebalai naudojami kaip degalai stacionariems vidaus degimo varikliams patvirtintose ar įregistruotose maisto ar pašarų perdirbimo įmonėse, toje pačioje patalpoje apdorojamas maistas turi būti būtinai atskirtas nuo pašarų.
                                                   
                                                
                                    
                                       
                                          2.
                                       
                                       
                                          Priimdami šalutinius gyvūninius produktus ar jų gaminius, deginimo įmonių įrenginių operatoriai imasi visų reikiamų atsargumo priemonių, kad užkirstų kelią tiesioginiam pavojui žmonių ar gyvūnų sveikatai ir aplinkai arba kuo labiau jį apribotų.
                                       
                                    
                                       
                                          3.
                                       
                                       
                                          Gyvūnai neturi patekti į deginimo įmonę arba prie paruoštų deginti šalutinių gyvūninių produktų ir jų gaminių ar po deginimo likusių pelenų.
                                       
                                    
                                       
                                          4.
                                       
                                       
                                          Jei deginimo įmonė yra įsikūrusi ūkyje, kuriame laikomos maistinių gyvūnų rūšys:
                                          
                                                      a)
                                                   
                                                   
                                                      deginimo įrenginiai turi būti fizinėmis priemonėmis visiškai atskirti nuo gyvūnų, taip pat jų pašarų ir kraiko;
                                                   
                                                
                                                      b)
                                                   
                                                   
                                                      įrenginiai turi būti skirti tik deginimo įmonės veiklai ir ūkyje negali būti naudojami jokiai kitai veiklai, nebent prieš naudojimą jie veiksmingai išvalomi ir išdezinfekuojami;
                                                   
                                                
                                                      c)
                                                   
                                                   
                                                      prieš imdamiesi gyvūnų priežiūros darbų šiame ar kituose ūkiuose arba prieš tvarkydami jų pašarą ar kraiką deginimo įmonės darbuotojai privalo pasikeisti viršutinius rūbus bei avalynę ir laikytis asmens higienos taisyklių.
                                                   
                                                
                                    
                                       
                                          5.
                                       
                                       
                                          Kaip kuras paruošti deginti šalutiniai gyvūniniai produktai bei jų gaminiai ir degimo produktai turi būti laikomi uždaroje ir dengtoje tam tikslui skirtoje vietoje arba uždengtose ir sandariose talpyklose.
                                       
                                    
                                       
                                          6.
                                       
                                       
                                          Šalutiniai gyvūniniai produktai arba jų gaminiai deginami tokiomis sąlygomis, kuriomis galima išvengti kryžminės pašarų taršos.
                                       
                                    
                                 2 skirsnis
                              
                              
                                 Deginimo įmonių veiklos sąlygos
                              
                              
                                       
                                          1.
                                       
                                       
                                          Deginimo įmonės turi būti suprojektuotos, pastatytos, įrengtos ir eksploatuojamos taip, kad netgi pačiomis nepalankiausiomis sąlygomis šalutiniai gyvūniniai produktai ir jų gaminiai būtų apdorojami ne trumpiau kaip 2 sekundes, esant 850 °C temperatūrai, arba ne mažiau kaip 0,2 sekundės, esant 1 100 °C temperatūrai.
                                       
                                    
                                       
                                          2.
                                       
                                       
                                          Šio proceso metu gautų dujų temperatūra kontroliuojamomis sąlygomis tolygiai pakeliama 2 sekundėms iki 850 °C arba 0,2 sekundės – iki 1 100 °C.
                                          Temperatūra turi būti matuojama prie vidinės sienelės arba kitoje reprezentatyvioje degimo kameros vietoje, kaip nustatyta kompetentingos institucijos.
                                       
                                    
                                       
                                          3.
                                       
                                       
                                          Kaip paisoma deginimo procesui nustatytų reikalavimų ir sąlygų, stebima naudojant automatines priemones.
                                       
                                    
                                       
                                          4.
                                       
                                       
                                          Temperatūros matavimo rezultatai registruojami automatiškai ir pateikiami taip, kad kompetentinga institucija, vadovaudamasi atitinkamos institucijos nustatyta tvarka, galėtų patikrinti, kaip laikomasi 1 ir 2 dalyse nustatytų leidžiamų veikimo sąlygų.
                                       
                                    
                                       
                                          5.
                                       
                                       
                                          Deginimo įmonės įrenginių operatorius užtikrina, kad kuras būtų deginamas taip, kad bendras organinės anglies kiekis šlake ir dugno pelenuose būtų mažesnis kaip 3 %, o jų nuostoliai užsidegant būtų mažesni kaip 5 % medžiagos grynojo svorio.
                                       
                                    
                                 3 skirsnis
                              
                              
                                 Degimo produktai
                              
                              
                                       
                                          1.
                                       
                                       
                                          Degimo produktų kiekis ir kenksmingumas turi būti kuo mažesni. Tokie degimo produktai turi būti perdirbti arba, kai tai neįmanoma, pašalinti ar panaudoti pagal atitinkamus Sąjungos teisės aktus.
                                       
                                    
                                       
                                          2.
                                       
                                       
                                          Sausi degimo produktai, įskaitant dulkes, transportuojami ir tarpinėse saugojimo vietose laikomi uždarose talpyklose arba taip, kad nepasklistų į aplinką.
                                       
                                    
                                 4 skirsnis
                              
                              
                                 Gedimas arba neįprastos veikimo sąlygos
                              
                              
                                       
                                          1.
                                       
                                       
                                          Degimo įmonėje turi būti įranga, kuri, įvykus gedimui ar susidarius neįprastoms veikimo sąlygoms, automatiškai nutraukia veiklą tol, kol veikimo sąlygos vėl taps įprastos.
                                       
                                    
                                       
                                          2.
                                       
                                       
                                          Iš dalies sudegę šalutiniai gyvūniniai produktai ir jų gaminiai turi būti dar kartą deginami arba sunaikinami kaip atliekos kuriuo nors būdu pagal Reglamento (EB) Nr. 1069/2009 12, 13 ir 14 straipsnius, išskyrus šalinimą patvirtintame sąvartyne.
                                       
                                    V SKYRIUS
                              
                                 AUGALAI IR KURAS, KURIUOS GALIMA NAUDOTI DEGINANT, IR SPECIALIEJI REIKALAVIMAI, TAIKOMI TAM TIKRŲ RŪŠIŲ AUGALAMS
                              
                              A.   Stacionarūs vidaus degimo varikliai
                              
                                       
                                          1.
                                       
                                       
                                          Pradinė medžiaga
                                          Šiam procesui gali būti naudojama visų rūšių šalutinių gyvūninių produktų riebalų frakcija, jeigu paisoma šių sąlygų:
                                          
                                                      a)
                                                   
                                                   
                                                      jei nėra naudojami žuvų taukai ar lydyti riebalai, kurie buvo pagaminti pagal Reglamento (EB) Nr. 853/2004 III priedo atitinkamai VIII arba XII skirsnį, šalutinių gyvūninių produktų riebalų frakcija pirmiausia turi būti perdirbama naudojant:
                                                      
                                                                  i)
                                                               
                                                               
                                                                  jei tai riebalų frakcija, gauta iš 1 ir 2 kategorijos medžiagų, taikomas bet kuris iš IV priedo III skyriuje nurodytų perdirbimo metodų nuo pirmojo iki penktojo;
                                                                  jeigu iš perdirbimo gamyklos šie riebalai vežami tiesiogiai nedelsiant sudeginti uždaroje konvejerių sistemoje, kurios negalima apeiti, ir jei kompetentinga institucija leido naudoti tokią sistemą, nuolatinė gliceroltriheptanoato (GTH) žyma, nurodyta VIII priedo V skyriaus 1 punkte yra nereikalinga;
                                                               
                                                            
                                                                  ii)
                                                               
                                                               
                                                                  jei tai riebalų frakcija, gauta iš 3 kategorijos medžiagų, taikomas bet kuris iš IV priedo III skyriuje nurodytų perdirbimo metodų nuo pirmojo iki penktojo arba septintasis metodas;
                                                               
                                                            
                                                                  iii)
                                                               
                                                               
                                                                  jeigu medžiagos gautos iš žuvies, taikomas bet kuris iš IV priedo III skyriuje nurodytų perdirbimo metodų nuo pirmojo iki septintojo;
                                                               
                                                            
                                                
                                                      b)
                                                   
                                                   
                                                      riebalų frakcija turi būti atskiriama nuo baltymų ir, jei tai atrajotojų kilmės riebalai, skirti sudeginti kitoje gamykloje, pašalinamos netirpios priemaišos, viršijančios 0,15 % svorio.
                                                   
                                                
                                    
                                       
                                          2.
                                       
                                       
                                          Metodologija
                                          Gyvūninių riebalų kaip degalų deginimas stacionariame vidaus degimo variklyje atliekamas taip:
                                          
                                                      a)
                                                   
                                                   
                                                      1 dalies a ir b punktuose nurodytos riebalų frakcijos turi būti sudegintos:
                                                      
                                                                  i)
                                                               
                                                               
                                                                  laikantis sąlygų, nustatytų IV skyriaus 2 skirsnio 1 dalyje, arba
                                                               
                                                            
                                                                  ii)
                                                               
                                                               
                                                                  taikant kompetentingos institucijos patvirtintus proceso parametrus, kuriais galima užtikrinti tokius pačius rezultatus kaip i punkte nurodytomis sąlygomis;
                                                               
                                                            
                                                
                                                      b)
                                                   
                                                   
                                                      įmonėje neturi būti leidžiama deginti jokių kitų gyvūninių medžiagų, išskyrus gyvūninius riebalus;
                                                   
                                                
                                                      c)
                                                   
                                                   
                                                      gauti 1 arba 2 kategorijos lydyti riebalai, deginami patalpose, patvirtintose arba įregistruotose pagal reglamentus (EB) Nr. 852/2004, (EB) Nr. 853/2004 ir (EB) Nr. 183/2005, arba viešose vietose, prieš tai turi būti perdirbti taikant IV priedo III skyriuje nustatytą pirmąjį perdirbimo metodą;
                                                   
                                                
                                                      d)
                                                   
                                                   
                                                      gyvūninių riebalų deginimas turi būti atliekamas pagal Sąjungos teisės aktus siekiant saugoti aplinką, visų pirma, laikantis tų teisės aktuose nustatytų standartų bei reikalavimų ir reikalavimų dėl geriausių turimų išmetamų teršalų kiekio kontrolės ir stebėsenos metodų.
                                                   
                                                
                                    
                                       
                                          3.
                                       
                                       
                                          Darbo sąlygos
                                          Nukrypstant nuo IV skyriaus 2 skirsnio 2 dalies pirmoje pastraipoje nustatytų reikalavimų, už aplinkosaugą atsakinga kompetentinga institucija gali leisti taikyti reikalavimus, pagrįstus kitais proceso parametrais, kuriais, aplinkosaugos požiūriu, užtikrinami lygiaverčiai rezultatai.
                                       
                                    B.   Ūkiuose veikiančios deginimo įmonės, kuriose kurui naudojamas naminių paukščių mėšlas
                              
                                       
                                          1.
                                       
                                       
                                          Deginimo įmonės tipas:
                                          Ūkyje veikianti deginimo įmonė, kurios įrenginių bendra nominali šiluminė galia neviršija 5 MW.
                                       
                                    
                                       
                                          2.
                                       
                                       
                                          Pradinė medžiaga ir taikymo sritis
                                          Vien tik neperdirbtas naminių paukščių mėšlas, kaip nurodyta Reglamento (EB) Nr. 1069/2009 9 straipsnio a punkte, naudojamas kaip kuras pagal 3–5 dalyse nustatytus reikalavimus.
                                          1 dalyje nurodytoje deginimo įmonėje neleidžiama naudoti kaip kuro ir deginti šalutinių gyvūninių produktų ar jų gaminių ir kitų rūšių gyvūnų mėšlo arba ne ūkyje gauto mėšlo.
                                       
                                    
                                       
                                          3.
                                       
                                       
                                          Specialieji reikalavimai, taikomi naminių paukščių mėšlui, kuris naudojamas kaip kuras:
                                          
                                                      a)
                                                   
                                                   
                                                      mėšlas saugiai saugomas uždaroje sandėliavimo vietoje, kad reiktų kuo mažiau jį tvarkyti papildomai ir kitos ūkio, kuriame laikomos maistinių gyvūnų rūšys, patalpos būtų apsaugotos nuo kryžminės taršos.
                                                   
                                                
                                                      b)
                                                   
                                                   
                                                      ūkyje veikianti deginimo įmonė privalo būti aprūpinta:
                                                      
                                                                  i)
                                                               
                                                               
                                                                  automatine kuro valdymo sistema, kuria papildomai neapdorotas kuras tiesiogiai tiekiamas į degimo kamerą;
                                                               
                                                            
                                                                  ii)
                                                               
                                                               
                                                                  papildomu degikliu, kuris turi būti naudojamas paleidimo ir išjungimo veiksmams, siekiant užtikrinti, kad juos atliekant ir tol, kol degimo kameroje yra nesudegusių medžiagų, būtų paisoma IV skyriaus 2 skirsnio 2 dalyje nustatytų temperatūros reikalavimų.
                                                               
                                                            
                                                
                                    
                                       
                                          4.
                                       
                                       
                                          Išmetamųjų teršalų ribinės vertės ir stebėsenos reikalavimai:
                                          
                                                      a)
                                                   
                                                   
                                                      išmetamas sieros dioksido, azoto oksidų (t. y. bendras azoto monoksido ir azoto dioksido, išreikšto azoto dioksidu, kiekis) ir kietųjų dalelių kiekis neturi viršyti šių išmetamųjų teršalų ribinių verčių, išreikštų mg/Nm3 esant 273,15 K temperatūrai, 101,3 kPa slėgiui ir 11 % deguonies kiekiui, pakoregavus vandens garų kiekį išmetamosiose dujose:
                                                      
                                                                  Teršalas
                                                               
                                                               
                                                                  Išmetamųjų teršalų ribinė vertė mg/Nm3
                                                                  
                                                               
                                                            
                                                                  Sieros dioksidas
                                                               
                                                               
                                                                  50
                                                               
                                                            
                                                                  Azoto oksidai (kaip NO2)
                                                               
                                                               
                                                                  200
                                                               
                                                            
                                                                  Kietosios dalelės
                                                               
                                                               
                                                                  10
                                                               
                                                            
                                                
                                                      b)
                                                   
                                                   
                                                      ūkyje veikiančios deginimo įmonės įrenginių operatorius turi bent kartą per metus išmatuoti sieros dioksido, azoto oksidų ir kietųjų dalelių kiekį.
                                                      Užuot atlikus matavimus, nurodytus pirmoje pastraipoje, siekiant nustatyti išmetamą sieros dioksido kiekį, gali būti taikomos kitos procedūros, patikrintos ir patvirtintos kompetentingos institucijos.
                                                      Stebėseną operatorius atlieka ar paveda atlikti pagal CEN standartus. Jei CEN standartų nėra, taikomi ISO, nacionaliniai arba kiti tarptautiniai standartai, užtikrinantys, kad pateikti duomenys, moksliniu požiūriu, bus tokios pat kokybės;
                                                   
                                                
                                                      c)
                                                   
                                                   
                                                      visi stebėsenos rezultatai registruojami, apdorojami ir pateikiami taip, kad kompetentinga institucija galėtų patikrinti, ar laikomasi išmetamųjų teršalų ribinių verčių;
                                                   
                                                
                                                      d)
                                                   
                                                   
                                                      ūkyje veikiančiose deginimo įmonėse, kuriose, kad būtų pasiektos išmetamųjų teršalų ribinės vertės, naudojama pagalbinė taršos mažinimo įranga, nuolat vykdoma veiksmingo tos įrangos eksploatavimo stebėsena ir registruojami jos rezultatai;
                                                   
                                                
                                                      e)
                                                   
                                                   
                                                      jei nesilaikoma a punkte nurodytų išmetamųjų teršalų ribinių verčių arba tais atvejais, kai ūkyje veikiančiose deginimo įmonėse nepaisoma IV skyriaus 2 skirsnio 1 dalies reikalavimų, operatoriai nedelsdami apie tai praneša kompetentingai institucijai ir imasi atitikčiai užtikrinti per kuo trumpesnį laiką būtinų priemonių. Jei atitikties neįmanoma užtikrinti, kompetentinga institucija sustabdo deginimo įmonės veiklą ir panaikina jos patvirtinimą.
                                                   
                                                
                                    
                                       
                                          5.
                                       
                                       
                                          Veiklos pokyčiai ir gedimai:
                                          
                                                      a)
                                                   
                                                   
                                                      operatorius kompetentingai institucijai praneša apie bet kokius planuojamus pokyčius ūkyje veikiančioje deginimo įmonėje, dėl kurių gali pakisti išmetamųjų teršalų kiekis, likus ne mažiau kaip vienam mėnesiui iki to pasikeitimo dienos;
                                                   
                                                
                                                      b)
                                                   
                                                   
                                                      operatorius imasi būtinų priemonių, siekdamas užtikrinti, kad ūkyje veikiančios deginimo įmonės įrenginių paleidimo ir išjungimo, taip pat veikimo sutrikimo laikotarpiai būtų kuo trumpesni. Jeigu sutrinka pagalbinės taršos mažinimo įrangos veikimas arba ji sugenda, operatorius nedelsdamas apie tai praneša kompetentingai institucijai.“
                                                   
                                                
                                    
                        
            
                  2)
               
               
                  XVI priedo III skyriuje pridedamas šis papildomas skirsnis:
                  
                     „12 skirsnis
                  
                  
                     Oficialioji patvirtintų įmonių, galinčių deginti gyvūninius riebalus ir naminių paukščių mėšlą kaip kurą, kontrolė
                  
                  Taikydama 6 straipsnio 7 ir 8 dalyse nurodytas procedūras, kompetentinga institucija patvirtintose įmonėse, galinčiose deginti gyvūninius riebalus ir naminių paukščių mėšlą kaip kurą, atlieka dokumentų tikrinimą, kaip nurodyta III priedo V skyriuje.“